Document ID: 31991R1304

KOMISSION ASETUS (ETY) N:o 1304/91,
annettu 17 päivänä toukokuuta 1991,
pähkinöitä ja johanneksenleipää koskevien neuvoston asetuksen (ETY) N:o 1035/72 II a osastossa tarkoitettujen erityisten toimenpiteiden soveltamista koskevista yksityiskohtaisista säännöistä annetun asetuksen (ETY) N:o 2159/89 muuttamisesta toisen kerran
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(1), sellaisena kuin se on viimeksi muutettuna asetuksella (ETY) N:o 3920/90(2), ja erityisesti sen 14 g artiklan,
sekä katsoo, että
komission asetuksessa (ETY) N:o 2159/89(3), sellaisena kuin se on viimeksi muutettuna asetuksella (ETY) N:o 3403/89(4), säädetään mahdollisuudesta muuttaa laadun ja kaupan pitämisen parannussuunnitelmaa sen toteutuksen aikana; on aiheellista täsmentää suunnitelmien muutoshakemuksen hyväksymisedellytykset; niiden hakemusten osalta, jotka esitetään uusien jäsenten tuottajajärjestöön liittymisestä aiheutuvan puutarhapinta-alan kasvun huomioon ottamiseksi, muutokset on tutkittava tietyn määräajan kuluttua suunnitelmien toteutuksesta ja järjestöjen toiminnasta, jolloin tämä määräaika mahdollistaa niiden jatkuvuuden arvioimisen ja suunnitelmien hyväksymisen jälkeisen toteutustilanteen kartoituksen,
on aiheellista varmistaa yhteisön varojen oikea käyttö; sen vuoksi on aiheellista rajoittaa laadun ja kaupan pitämisen parannussuunnitelmien toteutuksen vuosittaisen erän maksun yhteydessä myönnettyjen ennakkojen prosenttiosuutta ja hyväksyä vuosittainen erä maksettavaksi vasta edellisen vuoden erän tosiasiallisen maksamisen jälkeen; on aiheellista myös säätää, että esitettävät todistavat asiakirjat mahdollistavat koko suunnitelman kattamalla puutarhapinta-alalla toteutettujen töiden kehityksen seurannan ja valvonnan, ja
hedelmien ja vihannesten hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 2159/89 seuraavasti:
1) Korvataan 8 artiklan 4 kohta seuraavasti:
"4. Vastaanotettuaan suunnitelman muutoshakemuksen toimivaltainen viranomainen tekee päätöksen esitettyjen todisteiden perusteellisen tutkimuksen perusteella ja 2 kohdan toisessa kappaleessa tarkoitettujen perusteiden nojalla sekä tässä kohdassa kuvailtua menettelyä noudattaen.
Suunnitelman muutoshakemus, joka perustuu toivomukseen laajentaa suunnitelman kattamaa pinta-alaa, erityisesti jäsentuottajien lukumäärän kasvun takia, voidaan jättää vain yhden kerran, alkaen suunnitelman hyväksyntää seuraavasta neljännestä vuodesta. Hakemukseen on liityttävä kertomus, josta ilmenevät toisaalta uusien jäsenten liittymisestä aiheutuvat suunnitelman kattaman järjestön puutarhapinta-alan muutokset sekä jäsenten mahdolliset eroamiset suunnitelman esittämispäivän jälkeen ja toisaalta suunnitelman toteuttamisen tilanne hyväksynnän jälkeen.
Toimivaltaisen viranomaisen hakemuksia koskeva päätös annetaan paikan päällä tehdyn, 2 kohdan toisessa kappaleessa tarkoitettujen osatekijöiden sekä suunnitelman toteutus tilanteen ja muutoshakemuksen perustelujen tarkastuksen jälkeen. Tarkastuskertomus on liitettävä komissiolle tehtävään ilmoitukseen saman kohdan säännösten mukaisesti.
Muutetun suunnitelman toteuttamisen määräaika ei saa missään tapauksessa ylittää alunperin määrättyä aikaa."
2) Lisätään 8 artiklan 5 kohtaan seuraava kappale:
"Toimivaltainen viranomainen toteaa suunnitelman kattaman puutarhapinta-alan vähenemisen, joka aiheutuu tuottajajärjestön jäsenten lukumäärän vähenemisestä."
3) Lisätään 19 artiklan kolmanteen kappaleeseen seuraava teksti:
"Tukihakemuksissa on oltava kaikki kyseisen vuosittaisen kauden kuluessa toteutettujen erityyppisten töiden kattaman puutarhan osan maantieteelliseen tunnistamiseen tarvittavat tiedot. Laskuissa ja todistavissa asiakirjoissa on oltava täsmällinen viittaus kyseisten töiden kohteena olevaan puutarhan osaan."4) Korvataan 22 a artiklan 3 kappale seuraavasti:
"3. Suunnitelmaan liittyvää tukea koskevat ennakkohakemukset voidaan jättää liitteen VII mukaisesti suunnitelman hyväksymisen jälkeen. Kutakin suunnitelman täytäntöönpanovuotta kohti jätetään vain yksi ennakkohakemus samalla, kun osoitetaan, että toteuttamisen vuosittainen erä on aloitettu. Asiakirjojen avulla annetun osoituksen on koskettava vähintään 50 prosenttia liitteessä VII olevan 7 kohdassa tarkoitettua arviota. Hakemuksessa on oltava kaikki vuosittaisen erän erityyppisten töiden kattaman puutarhan osan tunnistamiseen tarvittavat tiedot.
Yhteisön osuuden ennakkona maksettava summa saa olla enintään 50 prosenttia asetuksen (ETY) N:o 1035/72 14 d artiklan 2 kappaleessa määritetystä yhteisön vuosittaisesta taloudellisesta tuesta. Sen maksu edellyttää, että kyseisessä säännöksessä määritellystä jäsenvaltion osuudesta on maksettu 50 prosenttia.
Tämä ennakko ei voi kuitenkaan ylittää 50 prosenttia asetuksen (ETY) N:o 790/89 2 artiklassa vahvistetusta määrästä. Ennakon enimmäismäärän muunnossa kansalliseksi valuutaksi käytettävä kurssi on ennakkohakemusta edeltävänä syyskuun ensimmäisenä päivänä voimassa oleva maatalouden kurssi.
Tuen ennakkoa tai maksua ei saa toteuttaa suunnitelman toteutuksen vuosittaisen erän osalta, ennen kuin koko edellistä vuosittaista erää koskeva maksu on maksettu 19 ja 20 artiklassa tarkoitetuin edellytyksin."
5) Lisätään liitteen III D osan 1 kohdan loppuun seuraava virke:
"Suunnitelmassa on rajattava täsmällisesti alueet, joiden osalta kukin toiminto toteutetaan."
6) Liitteessä VII:
a) korvataan A osan "Kustannukset, joihin myönnetään tukea" 4 kohdassa oleva kerroin "0,44" kertoimella "0,275";
b) korvataan B osan "Sallittu enimmäismäärä" 1 kohdassa oleva kerroin "0,90" kertoimella "0,50".
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä toukokuuta 1991.

Labels: 17
19
6